ทิสโก้ออกกองทุนช้อนหุ้นตั้งเป้า8%ใน8เดือน
บลจ.ทิสโก้ ออกกองทุนทาร์เก็ตฟันด์ ลุยซื้อหุ้นไทยช่วงอ่อนตัว ตั้งเป้ากำไร 8% ภายใน 8 เดือน
23 พ.ค. 2555

บลจ.ทิสโก้ ออกกองทุนทาร์เก็ตฟันด์ ลุยซื้อหุ้นไทยช่วงอ่อนตัว ตั้งเป้ากำไร 8% ภายใน 8 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม  บริษัทหลักทรัพย์จัดการกองทุน ทิสโก้ เปิดเผยว่า บริษัทได้เปิดขายกองทุนเปิด ทิสโก้ ไทย อิควิตี้ ทริกเกอร์ 8% # 4 ซึ่งเป็นกองทาร์เก็ตฟันด์ที่เน้นลงทุนในหุ้นไทยที่มีปัจจัยพื้นฐานดี โดยตั้งเป้าหมายผลตอบแทนไว้ที่ 8% เสนอขายครั้งเดียวระหว่างวันที่ 24 - 30 พ.ค.2555  มูลค่าซื้อขั้นต่ำ 20,000 บาท
กองทุนมีมูลค่าโครงการ 1,000 ล้านบาทและอายุประมาณ 8 เดือนหรือเลิกกองทุนก่อนครบกำหนดอายุโครงการหากสามารถสร้างผลตอบแทนได้ถึง 8% หรือ NAV มีมูลค่ามากกว่าหรือเท่ากับ 10.90 บาท  
TISCO Wealth  มองว่า หุ้นไทยที่ปรับฐานลงในรอบนี้มาจากนักลงทุนต่างชาติเทขายหุ้นในภูมิภาคเอเชียอย่างหนัก แต่เป็นโอกาสที่ดีสำหรับนักลงทุนไทยที่จะเข้าลงทุนเพิ่ม เนื่องจากราคาหุ้นที่ปรับตัวลดลงไม่เกี่ยวกับปัจจัยพื้นฐานของไทย ซึ่งเศรษฐกิจกำลังขยายตัวอยู่ในระดับที่แข็งแกร่งประกอบกับผลประกอบการของบริษัทจดทะเบียนก็ยังมีการเติบโตที่สูง 
กลุยทธ์การลงทุนที่แนะนำคือ "เข้าลงทุน" เนื่องจากดัชนีหุ้นได้ปรับฐานลงมาอยู่ที่กว่า 1,150 จุด โดยมองดัชนีเป้าหมายของปีนี้ ที่ระดับ 1,300 จุด มีส่วนต่างอีกประมาณ 13% จากปัจจัยบวกด้านความเข้มแข็งทางเศรษฐกิจของไทย โดยธนาคารแห่งประเทศไทย (ธปท.) ได้ปรับเพิ่มอัตราการขยายตัวทางเศรษฐกิจของไทย ปี 2555 จากระดับ 4.90% เป็น 5.70% โดยคาดภาวะเศรษฐกิจจะขยายตัวเต็มศักยภาพในช่วงไตรมาส 3-4 รวมถึงอัตราการขยายตัวของผลประกอบการของบริษัทจดทะเบียนไทยในระดับ 25% สูงกว่าค่าเฉลี่ยของภูมิภาคที่ระดับ 11.8%